Kulturministeriet giver Skagens Museum en million kroner til her og nu at få bugt med skimmelsvamp, råd og borebiller, der er ved ødelægge flere Skagen-værker.

Skagens Museums nødråb er blevet hørt af kulturminister Ane Halsboe-Jørgensen, som nu helt ekstraordinært sender en million kroner til toppen af Danmark, hvor internationalt kendt kunst er i forfald. - Jeg siger tak, lyder det fra museumsdirektør Lisette Vind Ebbesen, Skagens Kunstmuseer. Hun tilføjer, at pengene bliver brugt godt; nemlig på drift - det vil sige på at få restaureret en del af de værker, der lige nu er truet af borebiller og skimmelsvamp. En ekstra pose penge Det er Socialdemokratiet, SF, Radikale Venstre og Enhedslisten, som nu vil understøtte den særlige bevaringsindsats på Skagens Kunstmuseer. Med en bevilling på en million kroner vil partierne sikre, at Skagens Kunstmuseer kan løfte en særlig bevarings- og konserveringsindsats. Indsatsen har vist sig nødvendig efter en fusion i 2014, hvor Drachmanns Kunstnerhjem og Michael, Anna og Helga Anchers kunstnerhjem blev en del af den samlede organisation. Vigtig del af kulturarven For få uger siden var kulturminister Ane Halsboe-Jørgensen på besøg i Skagen for ved selvsyn at kunne se hvilke opgaver, museerne står overfor. - Ved at give Skagens Kunstmuseer en håndsrækning til at løse den helt akutte udfordring med at konservere og bevare kunstværker værner vi om en vigtig del af vores kulturarv. Det er jo et stykke kulturelt danmarkshistorie og på nogle områder verdenshistorie, Skagens Kunstmuseer har mellem hænderne, siger Ane Halsboe-Jørgensen. Museet er akut presset økonomisk efter coronapandemien, da mere end 60 procent af museets indtægter sædvanligvis kommer fra besøgende. Alene i år mangler museet på toppen af Danmark lidt over tre millioner kroner i entreindtægter. - Det er dejligt, at der er blevet lyttet, og at vores behov for ekstra midler her og nu er blevet anerkendt, siger Lisette Vind Ebbesen. Brug for lovændring Lisette Vind Ebbesen håber dog, at ministeren også har forstået det mere langsigtede budskab fra Skagen, nemlig at der fortsat er en skævvridning på fordelingen af de statslige støttekroner til kulturen. - Jeg håber, at ministeren fortsat vil arbejde på at ændre museumsloven, så der kan komme en mere ligelig fordeling af kulturpengene i hele landet. Der er brug for langsigtede løsninger. Jeg ved godt, at det er svært, men bare fordi noget er svært, betyder det jo ikke, at man ikke skal gøre noget ved det. Det er en politisk opgave, som jeg håber, bliver løst, siger Lisette Vind Ebbesen. Skagens Kunstmuseer har blandt andet store økonomiske udfordringer på den daglige drift efter at have overtaget to kunstnerhjem, Anchers Hus og Drachmanns Hus. For det har vist sig, at de to kunstnerhjem indeholder langt mere kunst end først antaget – og det er kunst, der er i så dårlig stand, at det går til grunde, hvis ikke det bliver konserveret. Midler står ikke mål med ansvar Fusionen betød, at kunstnerhjemmene gik fra at være en privat samling til at være en del af et statsanerkendt museum. Og det medfører et krav om vedligeholdelse og konservering. Det ærgrer Lisette Vind Ebbesen, at statstilskuddet ikke blev hævet med fusionen. - De midler, vi får fra staten, står ganske enkelt ikke mål med det ansvar, vi skal løfte, siger hun. Skagens Museum modtager nemlig fortsat kun statsstøtte, som var det før fusionen. Penge fra Danske Spil-pulje Midlerne til Skagens Kunstmuseer kommer fra reserven på årets kulturelle aktstykke. Pengene på det kulturelle akstykke kommer fra udlodningsmidlerne, som består af henholdsvis overskuddet og udbyttet fra Danske Spil og Klasselotteriet.